Hola a todos!    Etz folgt doch no de lang versprochnig Blog über Buenos Aires. Da's doch scho recht spat isch, versuechi mi churz zfasse, aber ich weiss ja jetzt scho, dass das kum möglich wird si, well ganz churz zämegfasst: Buenos Aires isch en super Stadt, mega schön und echt wert zum gseh!    Ich bi am Mittwuch direkt nach de Uni an Flughafe gfahre und ha det de Bruno troffe, wo wahrschindli scho bitz nervös worde isch, weli bitz knapp itroffe bin...  Nacheme guete Flug simmer am Abig in Buenos Aires glandet und scho bim Taxi bstelle, het sich bi mier en rechti Konfusion zwüsched Spanisch und Portugiesisch usegstellt, so schlimm, dass de Bruno fascht besser zrecht cho isch!    Im Hostel hemmer mal oises Zimmer, wo mer mit sechs andere teilt hend, beguetachtet und sind am rede gsi, wo eine vo oisne "Mitbewohner" inechunt und de Bruno  ihn natürlich begrüässt und frögt, vo wo den er segi...--> Schwiiz  Was für en Zuefall, ich ha natürlich gad Für gfange und bi dezue gange und mer hend natürlich gad uf schwiizerdütsch losgleit, vo wo, was er gmacht het bisher, wiä lang er am reise isch usw...  uf jede Fall sich de Rafael sehr sympathisch gsi und isch scho sehr vill in Latinamerika umegreist. Es isch sogar sin allerletschte Abig uf em südamerikanische Kontinent gsi, nachdem er ca. 8 Mönät unterwegs gsi isch!!! s isch sehr spannend gsi sich mit ihm z unterhalte und mier sind den spontan mit ihm go zNacht esse. Und zwar simmer anen Ort gange, wo er scho kennt het und hend det so en typischi argentinischi Parrillada bstellt. Das beinhaltet en riiiiiiiesige Berg Fleisch und ganz wenigi  Bilage. Mier hend en Portion für drü lüt bstellt,w iäs halt uf de Charte gstande isch, hend aber nöd mal dHälfti gesse!!! ich seg ja, s isch würkli meega vill Fleisch gsi. Vor allem hets ganz verschiedeni Sache druf gha und ich, wo ide Schwiiz no niä anere Metzgete gsi isch oder suscht irgendwiä Bluetwürscht oder sog esse ha, ha den doch vo allem probiärt, wobi ich mues säge, dass diä Art Bluetwurscht woni det gha han, nöd gad min Favorit isch, aber gemäss Rafael ischs ide Schwiiz andersch  Ich ha au no irgendso öpis Komischs usprobiärt, wo usgseh het wiä Fett und gschmöckt het wiä Fett, aber kei Ahnig, wases schlussendlich het söle si und ja, uf jede Fall bini experimentiärfreudig gsi. Nachem esse simmer no churz eis go ziäh mitenand und de Rafael het ois sogar iglade!    Am nächschte Morge hemmer ois den ebe leider vo ihm müesse verabschiede und de Bruno und ich hend ois mit  Kamera und charte usgrüschtet uf de Weg gmacht  zerscht simmer de grosse Strass, 9 de julio, entlang gloffe und no zum Obelisk, wo det staht. Denah simmer is zentrum zum Casa Rosada (Residenz vode Regierig) usw. sHuus isch also seeehr rosa und bi Nacht wirds zuesätzlich no so belüchtet, dases würkli recht kitschig isch. dFöteli het leider immer no de Bruno, well ich kei Kamera meh  han, aber sobald ichs den mal bechum, ladis natürlich uf Facebook ufe und informiär den ali. Mier sind den um de Mittag uf de Touribus und i di hinderscht Reihe, wells fascht kein freie Sitz meh gha het. Mier sind den nebeme eltere Pärli inkl. tourguide gsesse und dDame het den chil Müeh gha mit ihrem Sitz, weller chli füecht gsi isch. De isch den tröchnet worde, nur ischere zmittzt bim fahre ufgfalle, daser wieder bitz nass worde isch. Naja, ich ha den gfunde, ich lueg au mal nah und min Sitz isch  pflotschnass gsi!!! (mini Hose dementsprechend natürlich au) Und woni ufgstande bin, isch zumene Loch wiä so en chline Springbrunne usegsprudlet, scho recht strange... isch ja typisch für mich  Bi "La boca" simmer usgstiege und sind chli bi de bunte Hüser umenand gloffe. Komischerwies hend ois immer all scho mit portugiesisch agsproche  mier hend den det zMittag gesse und sind nochli ide Souvenirläde go umestöbere. Denah hemmer scho recht spat, also so um di 4i, 5i wieder dFahrt mit em Touribus ufgnoh und sind den duregfahre bis am Schluss, wells den nacher scho dunkel worde isch. Mier sind drufabe zrugg is Hostel, no churz go zNacht esse und den früäh is Bett gange.    Am folgende Tag simmer sehr früäh ufgstande, well mer dFähre nach Colonia,  Uruguay hend wele verwütsche, was mer den zum Glück au gschafft hend  Uf de Fähri hemmer bequemi Sitz gha und s isch gad no live de Halbfinal zwüsched Söderling-Berdych gloffe, da bin ich natürilch zfriede gsi  Ca. am 10i simmer in Colonia acho und sind  ois gad mal bide touriinfo go erkundige und ois mitere Charte go usrüschte...  mit dere simmer den is historische Zentrum gloffe und hend det paar cooli Föteli gmacht. Denah simmer zum Touristebüro det und hend ois nachere Stadttour wele erkundige. Luschtigerwies isch dFrau gad cho und het gfrögt, öb mer au gad en Tour welet mache und weli Sprach dass mer redet, öb Spanisch,  Portugiesisch oder Englisch. Ich ha den gfunde, es segi recht egal und de Bruno het den Portugiesisch gseit und sind drum mit öpe 8 Brasilianer und eme chilenische Pärli uf dTour gange und dGuide het immer zwüsched Spanisch und Portugiesisch abgwechslet  Sie isch aber super gsi und het sehr guet gredt und erchlärt,w eshalb ich finde, dass dTour recht informationsrich gsi isch.  sStädtli selber hani toll gfunde, uh herzig und würkli sehenswert! Und nach de ganze Grossstädt au mal wieder en willkommeni Abwechslig mit dere Rueh. öpe um di eis isch dTour fertig gsi und de Bruno und ich sind go zMittag esse. Denah simmer no uf de Lüchtturm ufegstiege und wieder chli ide Läde go umestöbere und hend den gfunde, dass mer nöd wüsset, was no bis am Abig am halbi 9i mache und dass mer di früähner Fähre am 4i wend verwütsche. Da's kei Platz meh gha het, hemmer halt i di erscht Klass upgradet und  hend sooo bequemi Sitz gha, bi igschlafe bevor mer abgleit hend  s luschtige isch gsi, dass am Morge Tennis gloffe isch und am Namittag ide erschte Klass klischeehaft Golf übertreit worde isch  aber ich glaub, es isch eifach gad ade jewilige  Liveüberträgige glege und nöd ade Klass...  Um di 6i simmer wieder in Buenos Aires acho und sind am Puerto Madero entlang gloffe, am Hafe. Isch würkli schön gsi und da dSunne gad untergange isch, hets sogar no schöner usgeh! Uf em Weg zrugg simmer no zum Casa rosada zum wiä gseit di kitschige Bilder vode Belüchtig bi Nacht z mache und hend den eigentlich wiä am Abig zuvor scho wele bim  Café Tortoni verbi. Das isch es meeega berüähmts Café, well halt scho sehr bekannti SChriftsteller usw det ihri Werk verfasst hend. Wiä am Tag zuvor isch aber dTür scho wieder zue gsi, obwohl mier Stimme dine ghört hend. Mier hends den sehr schad gfunde und denkt, am näcschte Tag chömemer würkli früähner!  So simmer aber hei, hend duschet und sind den amene guete Tipp vomene Kolleg vo mier folgend, ines Restaurant am Abig go esse. Mein Gott, das isch den super gsi!!! sRestaurant wür mer vo dusse ohni  devo zwüsse gar nöd würkli entdecke und mer mues wiä inen Cheller abelaufe, also würkli sehr versteckt. Isch mer aber mal itrette, gseht mer, dasses sehr stilvoll igrichtet isch und sEsse isch en wahri Delikatesse. Mier hend sooo guets Lomo de Bife (Spezialität vo Buenos aires, resp.wahrschindli Argentiniä) gesse!!! Mier sind churz vorem 9i ganz knapp ohni Reserviärig no anen Tisch cho, 20min spöter wärs wohl zspat gsi. Uf jede Fall isch dSchlange immer länger worde und dLüt hend z.T. über en Stund gwartet,  bis en Tisch frei worde isch!!! Was s ganze gad no würkli als en absolute Insidertipp entlarvt isch gsi, dass de Bruno und ich öpe di einzige nöd Argentinier i dem Restaurant gsi sind! sSalatbuffet zum Fleisch isch au en Schmaus gsi und mier sind den sehr zfriede vo det weg gange, billig ischs au no gsi! s ganze inkl. Getränk und Dessert velicht 20Fr.!!!    Mier sind denah mit em Taxi is Viertel Palermo gfahre und det ine Bar, wo ois aber nöd so gfalle het. dDrinks wo mer usprobiärt hend, sind au  nöd guet gsi und ha mine den stah lah. Denah simmer uf en Tipp vode einte, wo im Hostel schaffet, inen Club gange, wo anschienend vill Reggaeton lauft. Ich bi den aber fascht igschlafe, mier sind velicht am 1 det gsi und bis de Reggaeton und di richtig Party feng agfange het, isch velicht halbi 3 gsi!!! Mein Gott, das wär also scho nöd gad de Rythmus für mich. Defür ischs nacher genial gsi und sie hend Liäder gspielt, woni sit Vancouver oder suscht Ewigkeite nüm ghört ha!!!    Am Samschtig han ich  usgschlafe, während de Bruno id Floridastreet isch go shoppe. Das isch en Strass voller Läde und er het scho vo Afang a gseit, er gechi det ane go Sache ichaufe  Woner zrugg cho isch, hemmer dMetro zum Plaza Italiana gnoh und sind vo det in Park Rosedal. De Rosegarte isch würkli sehr schön, wär aber wahrschindli schöner, wenn alli oder di meischte Rose würed blüehe, aber da halt  Winter gsi isch... Mier sind denah no i versch. Parks gsi, da diä sich det anenad reihet! Nur de japanisch Garte, de hemmer verpasst und erscht entdeckt, womer mit em Taxi dra verbi gfahre sind...  Mier sind den ebe zu Ricoletta gfahre und hend ois det no churz gstärkt, bevor mer de Friedhofe und den de Märt det sind go aluege.  Aschlüssend hemmer wieder sTaxi (diä sind det  würkli mega billig!) gnoh und ois zum Café Tortoni fahre lah. Es isch den au offe gsi und wiä mer festgstellt hend, wärs wohl au di vorherige zwei Täg offe gsi, nur hend mier ebe jewils zum Hinterigang ine wele...  naja, mier hend den fascht en Stund müesse astah, wells en riesigi Schlange gha het zum itrette (nöd nur Touris, sogar sehr vill Argentiniär sind agstande) und s isch den  aber würkli sehr schön igrichtet gsi. Das Café isch ebe anschienend glaubs im 1858 gründet worde und drum so es richtigs Urgestein det  Uf em Weg zrugg is Hostel han den au ich no bitzeli Shopping erledigt und kum zrugg hani fascht vier Stund gschlafe zum mich bitz erhole vor dem krass spat afangende Usgang. Mier hend ois den so churz nach de 12i ebe mit Kolleginne troffe,  woni au scho lang kenneglernt ha (Loraine und Carla und den isch no eini debi gsi, womer beid erscht den kenneglernt hend) und nachdem mer fascht en Stund uf diä werte Dame hend müesse warte, simmer no öpis chlieses go neh und den so am halbi 3 in gliche Club wiä am Vorabig inegloffe. de Vorteil vom spate inegah isch gsi, dass gnau den öpe dParty losgange isch und mier drum recht vill Spass gha hend!!! Ich ha den aber irgendwen minere Meinig nah recht früäh am Morge mal schlapp gmacht und bi den scho mal  hei, well de Rescht no het wele bliebe. Da ich den kei Luscht uf irgendwelchni betrunkeni Partylüt gha han, bini chli vom Club weggloffe und ha denkt, ich lauf de Taxis entgege, well diä zimli rushhour gha hend am halbi 6i am Morge!!! Leider hends sooo rush hour gha, dassi velicht feng en halb Stund spöter endli eis gfunde ha und aber froh gsi bin, woni nüm i dene Strasse ha müesse umeirre  also gföhrlich ischs det scho nöd gsi, aber eis Auto wo verbi gfahre isch, het z.B. plötzlich eifach voll es parkends Auto det grammt und ha nur denkt, hm, zum glück ha ich da in Buenos Aires keis Auto, wo mier ghört  Ich bin den wohlbehalte dihei acho und ha den bis so am Mittag gschlafe. Was mir au no ufgfalle isch im usgang. Also diä Lüt da sind scho sehr offe. Di  andere Mädels z.B. hend dKamera debi gha. Den hends amigs eifach irgendwelchi agsproche zum Föteli mache und zwar au mit ihne druf! Das heisst, irgendwelchi Type sind uf de Föteli und nachdem sich diä natürlich Hoffnige gmacht hend, hends sie diä eifach wieder links ligge lah. Weiss ja nöd, ich ha das chli komisch gfunde    Uf jede Fall simmer den am Sunntig zFuess zum San  Telmo gloffe und det nacheme zMorge/zMittag dur de groooss Märt gwanderet. Nachdem mer diä Ständ mal gseh hend, simmer abe zum Puerto Madeiro gloffe und in Parque Ecologico, so es Naturreservat. s isch meeega schön det gsi, mega ruhig und mer het sich gar nüm wiä ide Stadt gfühlt. s isch alles volle Schilf gsi und de Bode halt chli sandig/chiesig und mer het den bis as Meer füre chöne. Cool hani no gfunde, dass vorem Igang voll sFescht gsi isch. s Isch halt en sehr schöne sunnige Sunntig gsi und alli Lüt  schinet uf de Bei gsi si. So hend z.B. di einte wiä en öff. Tanzkurs abghalte und ganz lut Musig gspielt und de Entertainer het vortanzt und d"Schüeler" nah. So hends das au zu Mambo Nr. 5 gmacht, mega witzig hets usgseh. has würkli schön gfunde, wiä dFamiliä det sind, Chind spielet, Musig glost wird, tanzt, zämegsesse, mer het eifach sLebe gspürt und gseh! Hani würkli idrücklich gfunde und het mer super gfalle. I dem Park het mer au chöne Velos miete, was sicher au no cool gsi wär. Und überall am Meer vorne  sinds gsesse mit ihrne Chimarrãos, weiss nöd, wiä mer dem suscht seit  s schmöckt chil wiä Tee und ja, isch so typisch für Uruguay/Argentiniä und Süde vo Brasiliä  Mier hend emel en schöni "Wanderig" dur de Park gha, isch no recht gross und hend  trotz chilner Tour en rechti Strecki zruggleit. Denah simmer no ines Café, Havanna. Das isch anschienend wiä en Starbucks in Amerika und so ischs mer den au vorcho, da's würkli a fascht jedere Egge so es Café gha het!    Uf em Weg zrugg simmer wieder dur dFloridastreet gloffe und ha no Souvenir kauft  Zrugg im Hostel hemmer packt und duschet und ois den für dTangoshow  parat gmacht. Diä isch meega schön gsi und hend en super Abig verbracht und dene Tänzer zuegluegt. Mein Gott, das isch scho en Kunst, das zchöne, also ich wiss ja nöd, diä schwenket ja ihri Bei und de Tanzstil isch meega schnell! s isch au en interaktivi Show gsi, so sind z.T. au Lüt vom Publikum vode Tänzer ufgforderet worde. Di meischte hend ebe vorher no en Tanzkurs beleit, aber de het wieder meh koschtet und mier hend vor allem wele go zueluege  Trotzdem isch de Bruno den au mal no ufgforderet worde und ich bi dankbar gsi, isch mier nur dKamerarolle zueteilt worde und nöd dTanzrolle...    Zrugg im hostel hemmer ois gar nöd würkli über di schön Show chöne unterhalte, well mer am 20 ab 3 scho wieder uf hend müesse, well de Flüger so früäh am  Morge gange isch.    Allgemein isch no zsäge, dass de Bruno irgendwiä es komischs Verhältnis zu sim Geld het...  uf jede Fall het er ZWEIMAL en uruguayische Peso i sine Schueh gfunde und zwar unabhängig vonenand...  und es anders Mal heter  noimeds andersch plötzlich Geld entdeckt...  Und zu Argentiniä. Diä werdet da in Latinamerika ja allgemein als sehr hochnässig bezeichnet, irgendwiä ischs chli ähnlich wiä in Europa mit gwüsse Länder... ois sinds jetzt aber gar nöd hochnäsig inecho, nur diä typisch Frisur, wo ich in Brasiliä scho öfters gwarnt worde bin, diä hends würkli und diä findi also scho nöd gad sexy...  Und suscht isch mer ufgfalle, dass es in Buenos Aires zum Teil scho sehr vill so grossi Lüchtreklameplakat het, wasi chli schad bin und s het en Unmengi vo Mcdonald's det!!! A eim Ort hets drü innert 20Meter! Ja und suscht isch mer ufgfalle, dassi fascht meh Brasilianer über de Weg gloffe bin als Argentiniär...  aber das isch wahrschindli, well zBrasiliä en fiirtig gsi isch a Fronlichnam und drum alli es verlängerts Weekend gnosse hend, wiä halt mier au  Und mis Spanisch isch am Schluss endlich doch wieder chli in Normalzuestand cho und kum bini zrugg gsi ade Insper (Uni), het mi de eint Kolleg gfrögt: du, ähm, hesch du chürzlich  spanisch doer so gredt, du benützisch recht vill span. Wörter im Verglich zu vorher...;P    ja, das wärs zu mim Buenos Aires Erlebnis. Mier hends sehr gnosse und isch echt en schöni Stadt und wahrschindli gäbs no vill meh womer damals ufgfalle isch, woni het wele verzelle, aber schliässlich ischs scho länger sither, zweitens hani eh scho gnueg gschriebe:P    Hasta luego amigos,  los quiero mucho!